b'\n_START_ARTICLE_\nThora Hansson\n_START_SECTION_\nSolveig i Peer Gynt\n_START_PARAGRAPH_\nDet var Thora Neelsen som spilte rollen som Solveig ved f\xc3\xb8rsteoppf\xc3\xb8relsen av Peer Gynt. Det var imidlertid ikke hun som fremf\xc3\xb8rte \xc2\xabSolveigs Sang\xc2\xbb i Fjerde Handling, men Camilla Wiese, som sto gjemt bak kulissene mens Thora satt ved rokken og mimet til teksten. Denne spesielle hendelsen er litter\xc3\xa6rt behandlet av Lucinda Riley i romanen Stormens s\xc3\xb8ster (Riley 2016:300f og 598f).\n_START_SECTION_\nTeatersjef\n_START_PARAGRAPH_\nVed siden av \xc3\xa5 leie Tivoli theater i 1901 for \xc3\xa5 for egne krefter oppf\xc3\xb8re Et dukkehjem drev hun ogs\xc3\xa5 egen teaterskole. Fra 1911 var hun teatersjef ved det ny\xc3\xa5pnede Trondhjems Nationale Scene der Agnes Mowinckel (1875\xe2\x80\x931963) var selve stjerna. I 1914 gikk hun til stillingen som teatersjef ved Stavanger faste scene (dagens Rogaland Teater) der hun d\xc3\xb8de tre \xc3\xa5r senere, 69 \xc3\xa5r gammel. Hennes efterf\xc3\xb8lger i stillingen var Thomas Thomassen (1878\xe2\x80\x931962)._NEWLINE_Ved Thora Hanssons d\xc3\xb8d ble det sagt at hun var mest kjent for sine tolkninger av Abigail i Ambrosious og Selma i Henrik Ibsens De unges Forbund.\n_START_SECTION_\nFamilie\n_START_PARAGRAPH_\nHennes foreldre var byggmester og arkitekt J\xc3\xb8rgen Friederich Neelsen (1808\xe2\x80\x931862) og Julie Hedvig Rustad (1821\xe2\x80\x931878). Thora var gift med teatersjef Olaf M\xc3\xb8rch Hansson (1856\xe2\x80\x931912) fra 1880 til 1896. De var foreldre til diplomat Thorolf M\xc3\xb8rch Hansson (1881\xe2\x80\x931952) og teatersjef Gunnar Neels-Hansson (1883\xe2\x80\x931967). S\xc3\xb8nnen Gunnar ble i 1915 hyret inn til morens teater, og ble far til skuespilleren Thora Elisabeth Neels-Hansson (1918\xe2\x80\x932007), f\xc3\xb8dt i Stavanger, og mer kjent som N\xc3\xb8ste Schwab.'